PlayStation 5

PlayStation 5 on Sonyn valmistama pelikonsoli, joka julkaistiin 19. marraskuuta 2020 Euroopassa. Muualla konsoli on julkaistu 12. marraskuuta 2020.

Julkaisu 
Ennen konsolin julkaisua Sony ilmoitti ettei konsolia myydä Japanissa kaupoissa eikä julkaisutapahtumia järjestetä COVID-19 -viruksen johdosta. Sonyn ilmoituksen mukaan tarkoitus oli suojella asiakkaita, jälleenmyyjiä ja henkilökuntaa kun konsoli julkaistiin Japanissa 12. marraskuuta.
Myös Suomessa konsolia myytiin vain verkkokaupassa.

Kehitys 
Sony on paljastanut huhtikuussa 2019 PlayStation 4:n seuraajan laitetietoja ja myöhemmin kertonut että konsolin virallinen nimi on PlayStation 5.
Pääarkkitehti Mark Cerny on kertonut, että PlayStation VR -virtuaalitodellisuuslasit ovat yhteensopivat tulevan laitteen kanssa. Konsoli tukee 8K-resoluutiota, laitteistotuen kolmiulotteiseen audioon sekä SSD-tekniikkaan perustuvan massamuistin. Konsoli on taaksepäin yhteensopiva PlayStation 4:n kanssa ja tukee vielä fyysistä mediaa: laite ei ole pelkästään digitaaliseen lataukseen perustuva. PlayStation 5 tukee 100 gigatavun optista levyä ja 4k Blu-ray -muotoa.

Tekniset tiedot 

Konsolissa on 16 gigatavua GDDR6 RAM-muistia. Grafiikkaprosessorin uudet ominaisuudet kuten säteenseurantatuki ovat valinnaisia ja se tukee taaksepäin yhteensopivuusmoodia PlayStation 4 Pron ja PlayStation 4:n kanssa. Grafiikkaprosessori perustuu muokattuun AMD:n RDNA2-arkkitehtuuriin. Kahdeksanytiminen suoritin käyttää AMD:n Zen 2 -arkkitehtuuria. Suorittimen ja grafiikkaprosessorin kellotaajuus voi vaihtua käytön aikana: suorituskyky pysyy samana mutta AMD:n SmartShift-tekniikka voi siirtää käyttämätöntä virtaa suorittimelta grafiikkaprosessorille. Tämä eroaa älypuhelimissa käytetystä tekniikasta, joissa suorituskyky laskee lämpötilarajan mukaan.

Konsolissa on Tempest Engine -nimellä tunnettu erikoissuoritin äänen käsittelyyn. Äänisuorittimen suorituskyky vastaa useita tavallisia suoritinytimiä yhdessä.
Kolmiulotteisen äänen tuki käyttää matemaattista HRTF-mallia, joita tulee eri vaihtoehtoja joista käyttäjät voivat valita mieleisensä.

Konsolin IO-ohjain tukee laitteistotasolla pakatun tiedon purkamista zlib- ja RAD Game Toolsin kehittämälle Kraken-muodolle. IO-ohjaimen kyky purkaa pakattua tietoa vastaa useita ytimiä tavallisella suorittimella.

Massamuisti 
Konsolissa on 825 gigatavun SSD-levy, jonka lisäksi tallennuskapasiteettia on mahdollista laajentaa ulkoisella kiintolevyllä ja tietyillä yhteensopivilla M.2 SSD-levyillä. M.2-kortin on tuettava PCI Express 4.0 -standardia ja sovittava sille varattuun tilaan.

Konsolin oma SSD-levy käyttää omaa erikoismallia flash-muistin ohjaimessa, jossa on 12-kanavainen liityntä. Valittu 825 gigatavun kapasiteetti on valittu optimaalisena 12-kanavaiselle liitynnälle.

Taaksepäin yhteensopivuus 
Konsolin pääarkkitehdin Mark Cernyn mukaan konsolilla voi pelata julkaisuhetkellä "lähes kaikkia" sadasta eniten pelatusta PlayStation 4 -pelistä. Yhteensopivuuden varmistaminen vaatii pelien tarkistamista yksitellen. Joidenkin pelien ohjelmakoodi ei tue nostettua kellotaajuutta. Sonyn toiveena on että valtaosa PlayStation 4:lle julkaistuista peleistä on pelattavissa PlayStation 5:llä. Tietyt PlayStation 4 -pelit voivat hyödyntää "tehostettua" moodia PlayStation 5:llä. Yhteensopivat pelit suoritetaan korkeammalla kellotaajuudella. Joillekin peleille kuten Fortnite julkaistaan erikseen PlayStation 5 -versio.
Toimitusjohtaja Jim Ryanin mukaan "99 prosenttia" PlayStation 4 -peleistä ovat yhteensopivia PlayStation 5:n kanssa.

Liitännät 
Konsolin esittelyssä paljastettiin laitteessa olevan USB tyyppi-A ja tyyppi-C -liitännät edessä sekä kaksi tyyppi-A liitäntää takana, jotka tukevat 10 gigabittiä sekunnissa (Gbps) siirtonopeudessa. Laitteen takana on lähiverkkoliitin sekä HDMI 2.1 -liitin. Konsolissa on myös tuki langattomalle lähiverkolle (WiFi) sekä Bluetooth-yhteys.

Ohjain 

PlayStation 5:n ohjaimesta käytetään nimeä DualSense, joka eroaa aiemmasta PlayStation 4:n DualShock 4 -ohjaimesta useilla tavoilla. Ohjain hyödyntää tuntoaistille annettavaa palautetta haptisella teknologialla. Ohjaimen palaute L2- ja R2-näppäimissä muuttuu antaen erilaisen vasteen pelitilanteen mukaan. Ohjaimessa on ladattava akku, USB-C -portti ja sisäänrakennettu mikrofoni. Aikaisempi "jaa"-nappi (share) on korvattu "luo"-napilla (create).

Sony on kertonut että haptisen palautteen ja mukautuvan vastuksen voi kytkeä pois osana saavutettavuusasetuksia. Ohjaimen näppäimien asetuksia voi myös muuttaa.

Japanissa ohjaimen risti- ja ympyrä-painikkeiden toiminnot ovat vaihdettu toisinpäin, mutta sen voi halutessaan muuttaa ohjaimen toimintojen asetuksista. Taustalla on alkuperäisen PlayStationin suunnittelijan Teiyu Goton mukaan että Japanissa ympyrä tarkoittaa "kyllä" ja risti tarkoittaa "ei". Pelaajat Japanissa olivat tyytymättömiä Sonyn päätökseen välttää eri ohjainasetuksia eri maissa, jonka tavoitteena oli vähentää kehittäjien kuormitusta.

Saavutettavuusasetukset 
Saavutettavuusasetukset sisältävät sanelun puheesta tekstiksi ja näytönlukuominaisuuden heikkonäköisille. Heikkokuuloiset voivat lähettää viestin tekstinä, joka luetaan ääneen vastaanottajille. Lisäksi ominaisuuksiin kuuluu värikorjaus ja tekstitys (closed caption).

Mallivaihtoehdot 
Konsolista tulee myyntiin kaksi mallia, joista "Digital Edition" -mallissa ei ole mukana optisen levyn asemaa. Syyskuussa 2020 kerrottiin hinnat molemmille versioille: optisen levyn asemalla varustettu versio tulee maksamaan 499 € ja "täys-digitaalinen" versio 399 €. Malleissa ei ole muita eroja ja mallit ovat suorituskyvyltään samat.

Oheislaitteet 
Konsolille tulevia oheislaitteita ovat langattomat kuulokkeet, kamera, kaukosäädin ja lataustelakka DualSense-ohjaimelle.

Vastaanotto 
Ohjain on saanut The Verge -sivustolta kehuja.
Käynnissä ollessa konsoli on hiljainen ja konsolin suuri jäähdytinelementti toimii: lähellä konsolia tuulettimen voi kuulla mutta toimiston tai makuuhuoneen oloissa ääni häviää taustaäänien joukkoon. Käynnissä konsolin kyljen lämpötila on 30 asteen yläpuolella.
Virrankäyttö on noin 60–70 wattia käyttöliittymässä ja nousee 200 wattiin pelaamisen aikana.
Lepomoodissa konsoli vie vain 1,5 wattia.

Myynti 
Sonyn ilmoituksen mukaan konsoli on myynyt 4,5 miljoonaa kappaletta 31. joulukuuta 2020 mennessä. Myyntiä on rajoittanut konsolin saatavuus: kysyntä on ollut suurempaa kuin saatavilla olevien konsolien määrä. Konsolia on myyty hinnoittelulla, jossa myyntihinta on alempi kuin konsolin valmistuskustannukset. Voitollista tuottoa on tullut ohjelmistomyynnistä ja digitaalisista palveluista kuten PlayStation Plus.
31. maaliskuuta 2021 mennessä konsoli oli myynyt 7,8 miljoonaa kappaletta, joka on myynyt nopeammin kuin aiemmat konsolit. Heinäkuussa 2021 Sony kertoi konsolin myyneen kymmenen miljoonaa kappaletta ja olevan nopeiten myyvä konsoli Sonyn historiassa. Konsoli myy vallitsevasta komponenttipulasta huolimatta enemmän yksiköitä päivässä kuin aiemmat Sonyn konsolit ja on saavuttanut kymmenen miljoonan myynnin nopeammin kuin Sonyn aiemmat konsolit. Lokakuussa 2021 konsolia oli myyty maailmalla yhteensä 13,4 miljoonaa kappaletta.
Kesäkuuhun 2022 mennessä konsolin myynti saavutti 20 miljoonaa kappaletta. Syyskuun 2022 loppuun mennessä konsoli on myynyt 25 miljoonaa kappaletta.

Pelit 
Julkaisuhetkellä saatavilla olevat pelit:
 Assassin’s Creed Valhalla
 Astro’s Playroom
 Call of Duty: Black Ops Cold War
 Demon’s Souls
 Destruction AllStars
 Devil May Cry 5: Special Edition
 Fortnite
 Marvel’s Spider-Man: Miles Morales
 Observer: System Redux
 Sackboy: A Big Adventure

Lisäksi joukko PlayStation 4 -pelejä on saatavilla.

Lähteet

Aiheesta muualla 
 Viralliset verkkosivut

Sonyn pelikonsolit
Vuoden 2020 tekniikka